Northug: – Jeg er glad for at jeg har blitt hørt
Nasjonalidretten uten skikongen på startstreken ville ha blitt tatt ille opp blant folk flest. – Mange hadde blitt forbannet om det ikke hadde blitt noen avtale. Da hadde de følt at Skiforbundet hadde ridd prinsipper i stedet for at de beste skal gå for Norge, sier Hartmann, i kommunikasjonsbyrået Siste Skrik, til VG. I går ble det klart at Northug-avtalen endelig er i havn. Skiforbundet fremstiller seg selv som vinner fordi Northug må godta de samme prinsippene som han har hatt før, mens Northug-leiren mener at de er vinnere ettersom skifenomenet har fått en treårsavtale og at han kan profilere sine egne sponsorer noen dager lengre enn etter den gamle kontrakten. – Jeg mener det er blitt uavgjort nå. Det var «gi og ta». Begge parter var litt opptatt av å stå på sitt. De skulle ikke bli for fort enige. Sponsor-guruen Jacob Lund er enig i at det ikke er noen vinner. – Det norske folk får gleden av å se mannen gå verdenscup og VM og OL. Det er moro, for han er god til å gå på ski, sier Lund, som har vært kritisk til at Northug skal få «drive butikk i butikken», som han har uttrykt det. – Det er bra for det norske folk og skisporten at det har blitt en avtale, men det er ødeleggende at Northug får drive for seg selv utenfor sesongen. Petter Northug har fått gjennomslag for en noe lengre «privatperiode» enn sist: Landslagsavtalen skal gjelde fra siste mandag før første verdenscuprenn i november til 1. april – og altså gjelde ut 2017/2018-vinteren, da det er OL. – Jeg er glad for at jeg har blitt hørt og at jeg har fått en treåring avtale med NSF. Avtalen gir meg den sportslige friheten jeg trenger for å vinne flere skirenn og ta flere gull for Norge, sier Northug selv i en uttalelse.
Siste Skrik-sjef Elizabeth Hartmann mener at det norske folk hadde reagert om ikke Petter Northug (29) og Norges Skiforbund hadde blitt enige.